3 หุ้นรพ. เด้งรับ “โมเดอร์นา” ล็อตแรกต.ค.นี้ หนุนกำไรเพิ่มขึ้น
3 หุ้นรพ. ดีดรับ “วัคซีนโมเดอร์นา” เข้าล็อตแรกกลางต.ค.นี้ ซึ่งจะทยอยส่งมอบสัปดาห์ละ 3 แสนกว่าโดส ต่อเนื่องในไตรมาส 4/2564 โดยถือว่ากลุ่มการแพทย์หรือโรงพยาบาล ที่นำเข้าวัคซีนมาฉีดให้กับคนไข้ จะช่วยหนุนกำไรให้เพิ่มขึ้น
16 ก.ย. 2564

ผู้สื่อข่าวรายงานว่าวันนี้ (16 ก.ย.2564) ราคาหุ้นกลุ่มโรงพยาบาลดีดขึ้นตอบรับวัคซีนโมเดอร์นา ทยอยส่งมอบล็อตแรกกลาง ต.ค.นี้ ซึ่งนำทีมโดยราคาหุ้นบริษัท บางกอก เชน ฮอสปิทอล จำกัด (มหาชน) หรือ BCH ณ เวลา 11.13 น. อยู่ที่ระดับ 22.40 บาท เพิ่มขึ้น 0.90 บาท หรือ 4.19% โดยทำจุดสูงสุดที่ 22.60 บาท และทำจุดต่ำสุดที่ 21.80 บาท ด้วยมูลค่าการซื้อขาย 401.07 ล้านบาท
ขณะเดียวกันราคาหุ้น บริษัท โรงพยาบาลจุฬารัตน์ จำกัด (มหาชน) หรือ CHG ณ เวลา 11.14 น. อยู่ที่ระดับ 3.74 บาท เพิ่มขึ้น 0.18 บาท หรือ 5.06% โดยทำจุดสูงสุดที่ 3.76 บาท และทำจุดต่ำสุดที่ 3.60 บาท ด้วยมูลค่าการซื้อขาย 293.84 ล้านบาท
ส่วนราคาหุ้นบริษัท กรุงเทพดุสิตเวชการ จำกัด (มหาชน) หรือ BDMS ณ เวลา 11.14 น. อยู่ที่ระดับ 22.70 บาท เพิ่มขึ้น 0.30 บาท หรือ 1.34% โดยทำจุดสูงสุดที่ 22.70 บาท และทำจุดต่ำสุดที่ 22.40 บาท ด้วยมูลค่าการซื้อขาย 418.33 ล้านบาท
บล.ดีบีเอส วิคเคอร์ส ระบุในบทวิเคราะห์ว่า จากความคืบหน้าวัคซีนโมเดอร์นา ทยอยส่งมอบสัปดาห์ละ 3 แสนกว่าโดส โดยบริษัท ซิลลิค ฟาร์มา จำกัด แจ้งส่งมอบล็อตแรกกลางเดือน ต.ค. 2564 ทยอยส่งมอบสัปดาห์ละ 3 แสนกว่าโดส ต่อเนื่องในไตรมาส 4/2564 คาดจบดีลไม่เกิน มี.ค. 2565 ซึ่งบริษัทยืนยันว่าการนำเข้าเป็นไปตามลำดับการสั่งซื้อกับผู้ผลิต (First Come, First Serve)
อย่างไรก็ดีนับเป็นปัจจัยบวกกับหลักทรัพย์กลุ่มการแพทย์หรือโรงพยาบาล ที่นำเข้าวัคซีนมาฉีดให้กับคนไข้ ทำให้มีกำไรเพิ่มขึ้น ยกตัวอย่างเช่น BCH คาดว่าในไตรมาส 4/2564 จะเริ่มมีรายได้ฉีดวัคซีน ล่าสุดได้มีการปรับเพิ่มคาดการณ์กำไรสุทธิปี 2564 ขึ้น 28% และในปี 2565 ขึ้น 4% สะท้อนรายได้และมาร์จิ้นในไตรมาส 2/2564 ที่ดีเกินคาด และรายได้จากฉีดวัคซีนทางเลือกคงคำแนะนำ ซื้อ BCH ที่ราคาพื้นฐาน 29.50 บาท เนื่องจากเห็นว่าขณะนี้ราคาหุ้นปรับลงมามากเกินไป (Undervalue)
 
 
 